ཕྱོགས་གཞན་པ་གཅིག་ལ།སྐབས་དེ་དུས་བོད་ནས་སླེབས་པའི་བོད་ཡིག་གི་རྨང་གཞི་གང་ལ་གང་འཚམ་ཡག་པོ་ཡོད་མཁན་དེ་ཚོ་ལ་བདག་པོ་རྒྱག་མཁན་ཡོད་མ་རེད།བདག་པོ་མ་བརྒྱབ་བ་དེ་ལག་ཁྱེར་མེད་པས་རེད།བོད་ཡིག་གི་གནས་ཚད་ཡག་པོ་ཡོད་ཀྱང་ལག་ཁྱེར་མེད་པས་འགྲོ་ས་སྡོད་ས་མེད་པའི་གནས་སྟངས་ཤིག་རེད།སྤྱི་ཚོགས་ནང་དཀའ་ངལ་དེ་འདྲ་ཞིག་ལྷག་བསྡད་པའི་སྐབས་ལ་རྒན་དམ་པས་ཤེས་རིག་ལས་ཁུངས་དང་བཀའ་མོལ་གནང་ནས་སློབ་གྲྭ་ཁག་ནས་ཐོན་པ་དེ་གཅིག་པུས་འགྲིག་གི་མི་འདུགརྒན་རང་གིས་ཡིག་ཚད་གཏོང་གི་ཡིན།ཡིག་ཚད་ལོན་མཁན་རྣམས་བདམས་ནས་དགེ་རྒན་འོས་སྦྱོང་ནང་བཅུག་གི་ཡིན་ཞེས་གསུངས་པ་རེད།ང་ཚོ་འདྲ་པོ་དེ་འདྲ་བྱས་ནས་ཚུད་པ་རེད།ཚུད་ནས་དང་པོ་དགེ་རྒན་འོས་སྦྱོང་དེ་མཚན་ཉིད་གྲྭ་ཚང་རང་གི་ནང་བཙུགས་པ་རེད།དེ་དུས་ས་རཱ་སློབ་གྲྭའི་འཛུགས་སྐྲུན་ཚར་ཡོད་མ་རེད།བཙུགས་པ་ཙམ་མ་ཟད་ང་ཚོའི་ལག་ཁྱེར་དེ་མཚན་ཉིད་གྲྭ་ཚང་དང་ཤེས་རིག་ལས་ཁུངས་གཉིས་ཀྱིས་སྤྲོད་ཀྱི་ཡོད་ཀྱང་རྒྱ་གར་གཞུང་གིས་ངོས་ལེན་མེད་སྟབས།རྒན་གྱིས་ཤེས་རིག་ལས་ཁུངས་ལ་ཞུས།༸སྐྱབས་མགོན་རིན་པོ་ཆེ་ལ་ཞུས།ཟམ་གདོང་རིན་པོ་ཆེ་ལ་ཞུས།དེ་འདྲ་བྱས་ནས་ཚོགས་ཆུང་བཙུགས་ཏེ་ལག་ཁྱེར་དེ་ངོས་འཛིན་ཡོད་པ་ཞིག་བཟོས་གནང་པ་རེད།ལག་ཁྱེར་དེ་ལའང་རིམ་པ་ཁ་ཤས་ཡོད།དང་པོ་རིག་གནས་རབ་འབྱམས་པ་ཟེར་བའི་ལག་ཁྱེར་དེ་རེད།ལག་ཁྱེར་དེ་འཛིན་རིམ་བཅུ་གཉིས་དང་ཚད་མཉམ་གྱི་ལག་ཁྱེར་འདྲ་བོ་རེད།དེའི་སྒང་ལ་གཞི་རིམ་དགེ་རྒན་འོས་སྦྱོང་གི་ལག་ཁྱེར་དེ་གནང་གི་རེད།དེ་ཆེད་ལས་ཀྱི་ལག་ཁྱེར་རེད།མཐོ་རིམ་རིག་གནས་རབ་འབྱམས་དང་མཐོ་རིམ་དགེ་རྒན་འོས་སྦྱོང་གི་ལག་ཁྱེར་དེ་ཚོ་རྗེས་སུ་བྱུང་བ་རེད།རྒན་ཞལ་བཞུགས་དུས་དེ་ཚོའི་ཐོག་ལ་ཕེབས་ཐུབ་མེད།གང་ལྟར་དེ་འདྲ་བྱས་ནས་འགྲོ་ལམ་བཟོས་པ་རེད།དགེ་རྒན་འོས་སྦྱོང་གི་ལས་གཞི་རྒྱ་ཆེན་པོ་ཡོང་སྟངས་དེ་འདྲ་ཞིག་རེད།དགེ་རྒན་འོས་སྦྱོང་དང་དེ་མིན་གྱི་སྦྱོང་བརྡར་གྱི་དགོས་མཁོ་ཆེ་རུ་འགྲོ་དུས།དེའི་ཆེད་དུ་ས་རཱ་མཐོ་སློབ་ཀྱི་ས་ཆ་འདི་ཚོ་ཉོས་ཏེ་གསར་དུ་བཙུགས་པ་རེད།